Selebi vir miljoene gedagvaarJackie Selebi Jackie Selebi, die voormalige polisiekommissaris, word vir meer as R40 miljoen gedagvaar, het The New Age Donderdag berig. Volgens die berig word Selebi deur Paul O’Sullivan, wat nou ŉ privaatspeurder is, gedagvaar. O’Sullivan dagvaar Selebi asook die Airports Company SA (Acsa), volgens dokumente wat by die Johannesburgse hooggeregshof ingedien is. In dié dokumente beweer O’Sullivan dat Selebi en Acsa se voormalige uitvoerende hoof, Monhla Hlahla, saamgespan het om hom te verwyder uit sy pos as hoof van veiligheid by die OR Tambo-lughawe nadat O’Sullivan sy kommer uitgespreek het oor sekuriteitsflaters deur die lughawe se voormalige sekuriteitsmaatskappy. Die betrokke maatskappy se dienste is later beëindig ná O’Sullivan se ingryping. Hy eis onder meer R2 miljoen vir pyn en lyding, R4 miljoen vir skade aan sy reputasie, en R36 miljoen vir gebrek aan inkomste. Dié hofgeding volg op berigte dat Selebi die staat sowat R17.4m in regskoste skuld. Selebi is op mediese parool vrygelaat nadat hy in 2010 tot 15 jaar tronkstraf gevonnis is vir korrupsie. Selebi se prokureur het aangedui dat hy van voorneme is om O’Sullivan se regsgeding te verdedig. – SAPA